**ENOC**

Evropska mreža ombudsmana za djecu

**Evropska mreža ombudsmana za djecu (ENOC)**

**Stav o međunarodnom usvojenju[[1]](#footnote-1)**

**Usvojen na 22. sjednici Generalne skupštine ENOC-a, 21. septembra 2018. godine u Parizu**

*„Za politiku i praksu kojima se u potpunosti poštuje perspektiva i prava djeteta“*

**Mi, članice Evropske mreže ombudsmana za djecu (ENOC), izražavamo zabrinutost u pogledu situacije djece u postupku međunarodnog usvojenja u našim zemljama i očiglednih razlika u evropskim, nacionalnim i lokalnim politikama u odgovoru na njihove potrebe i interese. Naša težnja je da radimo na organizaciji međunarodnog usvojenja, s fokusom na prava djece. Perspektiva djeteta u postupku međunarodnog usvojenja i prava i dobrobit samog djeteta treba da budu vodeći principi.**

ENOC snažno ističe potrebu za suštinskim revidiranjem i gdje je potrebno unapređenjem postojećih zakona, politika i praksi širom Evrope, u skladu s Konvencijom UN-a o pravima djeteta (UNCRC) i drugim relevantnim međunarodnim instrumentima i standardima.

Upućujemo ovaj poziv na osnovu našeg iskustva s individualnim pritužbama od usvojenika ili onih koji ih zastupaju, kao i na osnovu rezultata ankete sprovedene među članicama ENOC-a tokom 2018. godine. Takođe, uzimajući u obzir relevantne međunarodne pravne instrumente, a naročito:

* Evropsku konvenciju o ljudskim pravima (iz 1950. godine)
* Konvenciju UN-a o pravima djeteta (iz 1989. godine)
* Hašku konvenciju o zaštiti djece i saradnji u oblasti međunarodnogusvojenja (iz 1993. godine)
* (revidiranu) Evropsku konvenciju o usvajanju djece (iz 2008. godine)[[2]](#footnote-2)

Apelujemo da evropske države odobre, sprovedu i podrže razne mjere i preporuke.

**Uvod**

Usvajanje je mjera socijalnog staranja i zaštite kojom se djetetu koje je ostalo siroče ili definitivno napušteno omogućava da dobije stalnu porodicu. Međunarodno usvojenje (eng. *Intercountry adoption – ICA*) podrazumijeva promjenu uobičajene zemlje prebivališta djeteta, bez obzira na državljanstvo roditelja usvojilaca.[[3]](#footnote-3) Postoje dvije zakonske kategorije: nepotpuno usvojenje (ne prekida se veza između djeteta i bioloških roditelja) i potpuno usvojenje (veza između djeteta i njegovih bioloških roditelja se prekida i stupaju na snagu sva prava i obaveze roditelja usvojilaca). Može se napraviti i razlika između zatvorenih usvojenja (kod kojih više nema kontakta između djeteta i njegove porodice) i otvorenih usvojenja (kod kojih je taj kontakt još uvjek moguć).

Na prvi pogled, čini se da je usvojenje prilično jednostavna radnja: djetetu bez roditeljske brige nudi se trajni dom i porodica. Međutim, u stvarnosti je to jedna od najsloženijih mjera u oblasti dječijeg staranja i zaštite, a još više u njegovom međunarodnom obliku, jer uključuje transfer izvan državnih granica i stoga transfer djeteta iz njegovog fizičkog okruženja.

Evropa pruža jedinstvenu priliku za ispitivanje praksi međunarodnog usvojenja jer ima države koje su i zemlje porijekla za djecu koja ulaze u postupak međunarodnog usvojenja kao i države koje su zemlje koje ih primaju, u koje se djeca smještaju kod roditelja usvojilaca. Manji broj evropskih država su i zemlja koja šalje i koja prima takvu djecu.

Fokus pozicionog dokumenta su konkretno prava djece u međunarodnom usvojenju gdje se smještaju kod nepoznatih potencijalnih roditelja usvojilaca; usvojenja od strane rođaka i očuha ili maćehe nijesu obuhvaćena. Iako se prava bioloških roditelja i roditelja usvojilaca, kao i interesi javne politike ne mogu odbaciti, vodeći princip ovog dokumenta biće perspektiva djeteta, njegova prava i dobrobit. Taj pristup je predviđen Konvencijom UN-a o pravima djeteta, kojom se u članu 21 zahtijeva od država da prepoznaju ili dozvole usvojenje, da obezbijede da najbolji interesi djeteta budu najbitniji faktor. Dok većina prava iz Konvencije UN-a o pravima djeteta podliježu zahtjevu da dobrobit djeteta bude najbitniji fakor – kako je predviđeno članom 3 – ta formulacija jasno govori da u pitanjima usvojenja, nijedno drugo pravo niti interes, uključujući i one bioloških roditelja, potencijalnih usvojilaca, ili ekonomski ili politički faktori, ne treba da budu važniji od prava i interesa djeteta.[[4]](#footnote-4)

**ENOC preporučuje sljedeća djelovanja radi jačanja postupka međunarodnog usvojenja:**

Prije svega, želimo da pojasnimo da ENOC ne podstiče veće korišćenje međunarodnog usvojenja kao smještaja djece, niti predlaže da ga treba smanjiti ili ukinuti. Prepoznajemo da međunarodno usvajanje može biti korisna opcija smještaja za određenu djecu, pod uslovom da je na odgovarajući način uređeno, sprovedeno i izvršeno u skladu s pravima i najboljim interesima djeteta.

Drugo, ENOC prepoznaje značaj supsidijarnosti kao temeljnog principa Haške konvencije iz 1993. godine (član 4 b) i Konvencije UN-a o pravima djeteta (član 21). Iako se formulacija i tumačenje u određenoj mjeri razlikuju u oba međunarodna instrumenta, značaj ovog principa leži u integraciji međunarodnog usvojenja u nacionalni sistem dječije zaštite. Države moraju obezbijediti da nema više nikakvih odgovarajućih domaćih ili internih mjera koje bi se mogle preduzeti prije razmatranja međunarodnog usvojenja. Kako bi se dalje promovisao princip supsidijarnosti, podstičemo evropske države i regije da ojačaju svoje domaće sisteme dječije zaštite. Nedostatak resursa u nekim zemljama iz kojih djeca dolaze ostaje jedan od najznačajnijih izazova u sprovođenju principa supsidijarnosti. Stoga, takođe podstičemo evropske države i regije da podrže druge zemlje kako bi unaprijedile svoje domaće sisteme dječije zaštite.

**1. Mora se ojačati baza podataka**

Nedostatak dostupnih i korisnih podataka o situaciji u oblasti usvojenja u mnogim zemljama predstavlja prepreku za dobijanje pouzdanog indikatora prakse. Upitnikom je istaknuto koliko je teško imati pristup pouzdanim informacijama o međunarodnom usvojenju, naročito podacima zemalja iz kojih dolaze djeca, razvrstanim podacima u pogledu profila djece (zemlja porijekla, uzrast, pol, posebne potrebe...) kao i troškova usvojenja i broja pojedinaca/parova koji su zainteresovani za usvojenje i koji stvarno usvoje dijete. U tom svijetlu, potrebna je veća transparentnost i službena odgovornost radi efikasnog formiranja jasne slike o situaciji u oblasti usvajanja u Evropi i za utvrđivanje adekvatnih politika. S druge strane, važno je prepoznati ono što su već uradili mnogi evropski centralni organi da bi se dobila dostupna statistika, i za određene, takvi podaci su razvrstani.

ENOC-ov upitnik utvrdio je i nedostatak usaglašenosti u prikupljanju, kompilaciji i distribuiranju informacija o usvojenju kao prepreku u razumijevanju situacije u oblasti usvojenja. Trenutno ne postoji standardizovani ili jedinstven sistem za evidentiranje statistike o usvojenju djece na nivou EU. Štaviše, sistemi evidentiranja podataka i razvrstavanja variraju između zemalja, a nekad i unutar jedne zemlje, zbog čega se postavlja pitanje uporedivosti.[[5]](#footnote-5) Međutim, želimo da se pozovemo na hašku statistiku/obrazac kao na dobar model za prikupljanje informacija.[[6]](#footnote-6)

Podatke o djeci u postupku međunarodnog usvojenja treba sistematično i sveobuhvatno prikupljati, elaborirati, usaglasiti i razvrstati i treba da budu dostupni i pristupačni. ENOC preporučuje da sve evropske države i regije obezbijede da prikupljaju dovoljne, pouzdane i odgovarajuće razvrstane podatke o djeci u postupku međunarodnog usvojenja. Važno je da se podnosi opšta statistika na godišnjoj osnovi Stalnoj kancelariji Haške konferencije koristeći haški obrazac.[[7]](#footnote-7) Ti podaci moraju služiti kao osnova za donošenje politika na osnovu dokaza u kontekstu međunarodnog usvojenja i važni su za unapređenje postupaka i usluga za djecu i porodice.

**2. Neophodnost ispunjavanja obaveza iz Haške konvencije i posticanja država koje nijesu potpisnice da ratifikuju Konvenciju**

Haška konvencija iz 1993. godine je glavni međunarodni instrument, koji se isključivo fokusira na međunarodno usvojenje djece. Taj ugovor prema privatnom međunarodnom pravu bavi se proceduralnim zaštitnim mjerama za obezbjeđivanje efikasnog sistema međunarodnog usvojenja raspodjelom odgovornosti između država iz kojih djeca dolaze i država u koje se djeca šalju. Kada zemlje ratifikuju Hašku konvenciju iz 1993. godine, obavezuju se da će sprovoditi njene odredbe.[[8]](#footnote-8) Međutim, pošto usvojenje ostaje u nacionalnoj nadležnosti, postoje značajne razlike u nacionalnom zakonodavstvu i praksama između država. Uprkos ratifikaciji, zemlje tumače i sprovode odredbe Haške konvencije na svoj način.[[9]](#footnote-9) Nema centralne institucije koja nadzire sprovođenje konvencije od strane ugovornih država i koja bi ih mogla sankcionisati prema Haškoj konvenciji.

Iako je Haška konvencija na snazi već više od dvadeset godina, i uprkos sve većem broju zemalja koje su je ratifikovale, i dalje je veliki broj međunarodnih usvojenja koja se odvijaju izvan ovog pravnog okvira. U 2016. godini, 4 od prvih 10 zemalja porijekla nijesu ratifikovale Konvenciju iz 1993. godine.[[10]](#footnote-10) To znači da se značajan broj usvojenja odvija tamo gdje ima manje pravila i više mogućnosti za nezakonitu trgovinu.[[11]](#footnote-11) ENOC-ov upitnik ukazuje i na to da dosta zemalja/regija još uvjek dozvoljava postupke međunarodnog usvojenja s državama koje nijesu ratifikovale Hašku konvenciju.[[12]](#footnote-12) Neke od njih još uvjek dopuštaju privatna i nezavisna usvojenja.

ENOC snažno naglašava potrebu za punim usaglašavanjem postojećih zakona, politika i praksi širom Evrope s Haškom konvencijom iz 1993. godine. U skladu s preporukom Specijalne komisije za Hašku konvenciju iz 1993. godine, apelujemo na države da zabrane privatna usvojenja – usvojenja koja se dogovaraju direktno između bioloških roditelja i usvojilaca, kao i nezavisna usvojenja gdje se usvojiocu odobrava da usvoji u državi prijema i državi iz koje dijete dolazi bez intervencije centralnog organa ili akreditovanog tijela.[[13]](#footnote-13) U odnosima sa zemljama koje nijesu potpisnice Konvencije, ENOC preporučuje da zemlje koje su pristupile Haškoj konvenciji iz 1993. godine treba da primijene standarde i zaštitne mjere iz Konvencije, opet kako je apelovano u preporuci Specijalne komisije.[[14]](#footnote-14) Zemlje potpisnice Haške konvencije imaju etičku odgovornost da obezbijede da djeca iz zemalja koje nijesu potpisnice Konvencije imaju istu pravnu zaštitu kako djeca iz zemalja potpisnica.

**3. Razmatranje izmijenjene situacije u oblasti međunarodnog usvojenja**

Kod međunarodnog usvojenja, postoji uobičajena percepcija da se djeca usvajaju kao mlada zdrava siročad. U stvarnosti je, međutim, to dosta drugačije. Mnoga djeca koja se daju na međunarodno usvojenje nijesu siročad. Ona imaju makar jednog živog roditelja.[[15]](#footnote-15) Štaviše, većina djece koja se daju na međunarodno usvojenje sada imaju posebne potrebe, što znači da su starija (obično starija od 6 ili 7 godina), u grupi su s braćom i sestrama ili imaju invaliditet/ozbiljno (mentalno/fizičko) oboljenje.

ENOC potvrđuje da se situacija u oblasti međunarodnog usvojenja izmijenila posljednjih godina i podstiče evropske države i regije da osiguraju da njihovih zakoni i prakse adekvatno odgovore na izmijenjene uslove međunarodnog usvojenja. Izričito naglašavamo potrebu za:

* prikupljanjem pouzdanih i kompletnih informacija iz zemlje porijekla. Na osnovu tih informacija se mogu tražiti pogodni usvojioci za dijete. U slučaju ozbiljnih sumnji u pouzdanost datih podataka, saradnju s datom zemljom ili organizacijom treba obustaviti;
* individualnom procjenom usvojivosti djeteta i njegovih konkretnih potreba od strane multidisciplinarnog tima obučenih stručnjaka;
* savjetovanjem i pripremom djeteta;
* uzimanjem u obzir stavova djeteta;
* izborom, obaveznom pripremom i savjetovanjem potencijalnih usvojilaca;
* stručnim postupkom spajanja od strane nezavisne multidisciplinarne ekspertske grupe kako bi se osiguralo da potrebe djeteta odgovaraju sposobnostima roditelja;
* sprovođenjem otvorenog usvojenja za određenu djecu uz adekvatnu stručnu podršku. Posebna pažnja mora se posvetiti starijoj djeci u postupku međunarodnog usvojenja. Pošto imaju priliku da se upoznaju sa svojim rođacima, porodicom i zemljom, mnogo je veći korak da se sve ostavi za sobom;
* evropskom etičkom komisijom ili radnom grupom koja odgovara izazovima izmijenjene situacije u oblasti međunarodnog usvojenja. Usvojena djeca treba da budu zastupljenja u njoj.

**4. Pružanje stalne podrške nakon usvojenja prilagođene konkretnim potrebama djeteta**

Situacija u kojoj se porodice i usvojena djeca nađu ponekad je teška. Međunarodno usvojenje je velika promjena u životu djeteta, pa je djeci i porodicama potrebna podrška specijalista kad je to neophodno (tumača, psihološkog savjetovanja, pomoći i kontakata sa zemljom porijekla). Podrška se mora pružati u sistemu nakon usvojenja. Međutim, u nekim evropskim zemljama se nikakve zvanične usluge ne nude porodicama. Usvojiteljske porodice imaju pravo samo na uobičajene usluge socijalnog staranja, kao i druga porodica. Ili se podrška nakon usvojenja pruža samo tokom kraćeg vremenskog perioda.

ENOC prepoznaje da su usluge nakon usvojenja ključne i da treba uzeti u obzir cjeloživotnu prirodu usvojenja. Adekvatnu podršku nakon usvojenja treba pružati u svim evropskim državama. Države imaju odgovornost da opredijele dovoljna stredstva nadležnim organima za usluge nakon usvojenja. U zemljama gdje se staranje nakon usvojenja već sprovodi, treba da postoji nizak prag pristupa. U većini evropskih zemalja, podršku nakon usvojenja nude agencije za usvojenje. Usvojenici međutim ne vjeruju uvjek tim agencijama. Obezbjeđivanjem članova nezavisne regulisane profesije (profesija) koji nijesu povezani s bilo kojom institucijom, države mogu ponuditi garancije profesionalizma i nezavisnosti.

**5. Obezbjeđivanje smislenog učešća svakog djeteta u međunarodnom usvojenju**

Učešće djeteta, pravo djeteta koje je sposobno da formira svoje stavove i da ih izrazi slobodno o svim pitanjima koja utiču na dijete (član 12), jedan je od četiri opšta principa Konvencije UN-a o pravima djeteta. Međutim, u međunarodnom usvojenju je do sada pravo na učešće dobilo vrlo malo pažnje. Zajednička percepcija je da se djeca usvajaju kao male bebe i da nijesu sposobna da izraze svoje stavove. Treba dati dvije napomene u odnosu na ovu percepciju. Prije svega, kako je ranije navedeno, starija djeca se takođe daju na međunarodno usvojenje. Drugo, želimo da istaknemo da sva djeca, uključujući onu predškolskog uzrasta, imaju pravo da budu saslušana o svim pitanjima koja na njih utiču. ENOC je uvjeren da je saslušanje djece i pridavanje dužnog značaja njihovim stavovima u skladu s njihovim uzrastom i zrelošću neophodno za efikasno sprovođenje njihovog prava da njihovi najbolji interesi budu glavni kriterijum u usvojenju.

ENOC daje preporuku da evropske države obezbijede da sva djeca mogu ostvariti svoje pravo da budu saslušana, da se ozbiljno uzmu u obzir i da učestvuju u donošenju odluka o svim pitanjima koja na njih utiču tokom postupka usvojenja. Njihovim stavovima treba dati dužni značaj u skladu s njihovim uzrastom i zrelošću. Dijete treba da saslušaju kvalifikovana stručna lica. Informacije koje se daju djetetu treba da budu prilagođene uzrastu, pristupačne, u obliku koji je po mjeri djeteta i na (maternjem) jeziku koji dijete razumije.

**6. Poštovanje i ispunjavanje prava djeteta na pristup biološkim informacijama**

Još jedan značajan izazov u međunarodnom usvojenju tiče se pitanja pristupa evidenciji knjige rođenih i informacijama koje se odnose na porijeklo usvojenika. Postavljaju se dva pitanja: da li se te informacije prikupljaju i da li je djetetu dopušteno da ima pristup tim informacijama. Druga pitanja koja takođe treba riješiti su: koje se informacije prikupljaju, koliko dugo, ko vodi evidenciju, ko im može pristuptiti i kako.

Glavne odredbe koje se bave ovim pitanjem u Konvenciji UN-a o pravima djeteta su član 7 (*„Dijete treba upisati u registar odmah nakon rođenja i ono ima pravo odmah od rođenja na ime, pravo na sticanje državljanstva i, koliko je to moguće, pravo da zna i da o njemu brinu njegovi roditelji.“*) i član 8 (*„Države potpisnice se obavezuju da će poštovati pravo djeteta da čuvaju njegov identitet, uključujući državljanstvo, ime i prezime i porodične odnose kako su priznati zakonom bez nezakonitog ometanja. Ako se dijete nezakonito liši nekog ili svih elemenata njegovog identiteta, države potpisnice moraju obezbijediti odgovarajuću pomoć i zaštitu, u cilju brzog ponovnog uspostavljanja njegovog identiteta“*). Svakako je potrebno pozvati se i na član 30 Haške konvencije iz 1993. godine (*„Nadležni organi države potpisnice moraju obezbijediti da se informacije koje oni čuvaju a koje se tiču porijekla djeteta, naročito informacije koje se odnose na identitet njegovih roditelja, kao i istoriju bolesti, sačuvaju.“*).

Prije svega, upitnikom se jasno navodi da je potreban dalji rad na prikupljanju i čuvanju informacija o porijeklu djece. Nepotpune informacije koje se tiču bioloških roditelja i drugih aspekata porijekla djece u nekim državama porijekla otežavaju stručnim licima koja se bave usvojenjem da ispune zahtjeve člana 30 Haške konvencije i da poštuju dječija prava i ispune njihove potrebe. U pogledu pristupa informacijama, upitnik otkriva da samo nekoliko zemalja ili regija u potpunosti priznaju pravo djeteta da zna svoje porijeklo i stoga zahtijeva da usvojioci kažu djetetu da je usvojeno. U većini evropskih zemalja, međutim, pravo djeteta da zna svoje roditelje je zaštićeno, iako je opseg ograničen uzrastom djeteta ili drugim okolnostima (saglasnost usvojilaca, saglasnost bioloških roditelja, saglasnost nadležnog organa...).

ENOC daje preporuku evropskim zemljama i regijama da osiguraju da se sve relevantne informacije (o rođenju) usvojene djece prikupe i sačuvaju prvom mogućom prilikom. U skladu s Konvencijom UN-a o pravima djeteta, zemlje i regije moraju obezbijediti da sva djeca imaju pravo da znaju da su usvojena i da pristupe informacijama o svom porijeklu i da se djeci pruži adekvatna profesionalna podrška.

**7. Izbjegavanje razdvajanja braće i sestara**

Zatvoreno usvojenje „zatvara“ biološki odnos i srodstvo između braće i sestara. Ako usvojioci nijesu voljni da uspostave ili zadrže kontakt i odnos između braće i sestara, taj odnos se prekida, što kod djece uzrokuje emotivnu i psihološku patnju.

Konvencijom UN-a o pravima djeteta daje se obaveza državama potpisnicama da poštuju pravo djeteta da se očuvaju njegovi porodični odnosi (član 8). Nadalje, usvajanje braće i sestara od strane iste porodice usvojilaca široko se i uglavnom smatra najboljim interesom te djece. Razlog za to je činjenica da odnosi s braćom i sestrama podstiču razvoj djece, njihovog identiteta i samopouzdanja. Razdvajanje braće i sestara može biti uzrok velike patnje i tuge, može negativno uticati na razvoj djeteta i može imati posljedice za cijeli život.

Pravni okvir u mnogim zemljama prepoznaje značaj odnosa između usvojenika i njihovih rođaka, naročito braće i sestara. Takođe, Komitet UN-a za prava djeteta naglasio je značaj odnosa između djeteta i bliskih članova porodice, uključujući braću i sestre.

ENOC daje preporuku da sve evropske države i regije izbjegavaju razdvajanje braće i sestara i da unaprijede svoj pravni okvir tako da se omogući državnim organima da podstaknu, održe i zaštite uspostavljene bliske odnose između uvojenika i njihovih braće i sestara.

1. Iskreno se zahvaljujemo članicama ENOC-a kao i eksternim ocjenjivačima (Najdželu Kantvelu, prof. Džefriju Šenonu i Međunarodnoj socijalnoj službi (ISS)) za njihovo vrijeme i vrijedne doprinose. [↑](#footnote-ref-1)
2. Ta konvencija još uvjek nije stupila na snagu u nekoliko evropskih zemalja. [↑](#footnote-ref-2)
3. Međunarodno usvojenje, Dječiji fond Ujedinjenih nacija, 1998. [↑](#footnote-ref-3)
4. Komisija Ujedinjenih nacija za ljudska prava, „Izvještaj radne grupe o nacrtu konvencije o pravima djeteta“, 1989, E/CN.4/1989/48, 359-364; C. Fenton-Glin, *Dječija prava u međunarodnom usvojenju*, Kembridž-Antverp-Portland, Intersentia, 2014, 15; Kantvel, N (2014). *Najbolji interesi djeteta u međunarodnom usvojenju*. Innocenti Insight, Firenca; UNICEF-ova kancelarija za istraživanja. Dostupno na: <https://www.unicef-irc.org/publications/pdf/unicef%20best%20interest%20document_web_re-supply.pdf> [↑](#footnote-ref-4)
5. Evropski parlament, „Usvojenje djece u Evropskoj uniji“, 2016,

 [http://www.europarl.europa.eu/RegData/etudes/BRIE/2016/583860/EPRS\_BRI(2016)583860\_EN.pdf](http://www.europarl.europa.eu/RegData/etudes/BRIE/2016/583860/EPRS_BRI%282016%29583860_EN.pdf), 8. [↑](#footnote-ref-5)
6. <https://www.hcch.net/en/instruments/conventions/publications1/?dtid=32&cid=6>. [↑](#footnote-ref-6)
7. Ibid. [↑](#footnote-ref-7)
8. Sve zemlje u koje se djeca šalju ratifikovale su Hašku konvenciju iz 1993. godine. [↑](#footnote-ref-8)
9. Evropski parlament, „Usvojenje djece u Evropskoj uniji“, 2016,

[http://www.europarl.europa.eu/RegData/etudes/BRIE/2016/583860/EPRS\_BRI(2016)583860\_EN.pdf](http://www.europarl.europa.eu/RegData/etudes/BRIE/2016/583860/EPRS_BRI%282016%29583860_EN.pdf), 2. [↑](#footnote-ref-9)
10. <https://assets.hcch.net/docs/a8fe9f19-23e6-40c2-855e-388e112bf1f5.pdf>. [↑](#footnote-ref-10)
11. Haška konferencija o privatnom međunarodnom pravu, „20 godina Haške konvencije iz 1993. godine s procjenom uticaja konvencije na zakone i prakse koje se odnose na međunarodna usvojenja i zaštitu djece“, 2015, <https://assets.hcch.net/docs/f9f65ec0-1795-435c-aadf-77617816011c.pdf>, 4-5. [↑](#footnote-ref-11)
12. Petnaest od dvadeset zemalja/regija koje su odgovorile na upitnik dopuštaju usvojenje sa zemljama koje nijesu potpisnice Haške konvencije, samo pet od njih dvadeset ne dopuštaju. [↑](#footnote-ref-12)
13. Haška konferencija o privatnom međunarodnom pravu, Specijalna komisija 2010, Zaključci i preporuke, 1.g <https://assets.hcch.net/upload/wop/adop2010_rpt_en.pdf> [↑](#footnote-ref-13)
14. Haška konferencija o privatnom međunarodnom pravu, Specijalna komisija 2000, Preporuka 11, <https://assets.hcch.net/upload/scrpt33e2000.pdf> [↑](#footnote-ref-14)
15. Save the Children ukazuje na to da širom svijeta najmanje četvoro od petoro djece u ustanovama ima jednog ili dva roditelja koji su još uvjek živi. Save the Children (2009), Držimo djecu izvan štetnih ustanova, London, Save the Children, Velika Britanija,

 <http://www.crin.org/en/docs/Keeping_Children_Out_of_Harmful_Institutions_Final_20.11.09.pdf>. [↑](#footnote-ref-15)